Spojené arabské emiráty

Prírodné podmienky

Väčšinu územia zaberá plochá nížina, ktorá je z väčšej časti pokrytá púšťou. Pobrežie je lemované ostrovmi (na jednom z nich leží hlavné mesto Abú Zabí). Podnebie je tropické a suché, priemerné zrážky dosahujú asi 100 mm a pre oblasť sú veľmi časté silné piesočné búrky.

História

Praveké osídlenie bolo archeologicky doložené už pred 7000 rokmi. V staroveku bolo územie pod vládou Perzie. Súvislé  osídlenie osád pri zálive siaha do obdobia okolo roku 3000 pred Kr. V 8. storočí preniká na územie islam a vznikajú samostatné emiráty. Od 13. storočia súperia o toto územie Perzia, Portugalsko, Omán a Turecko.
Od stredoveku sa obyvateľstvo živilo hlavne zberom morských perál, rybolovom a diaľkovým obchodom. Emiráty sa v závere 18. storočia stali miestom hospodárskeho a politického záujmu Britov, ktorí ovládli celé územie a od roku 1787 vytvorili sieť vojenských základní - typové pevnosti na štvorcovom pôdoryse so štyrmi valcovými vežami a dvomi podzemnými poschodiami. V rokoch 1841-1892 sužovali obyvateľstvo epidémie pravých kiahní.
Ozbrojené sily Británie v zálive bojovali s pirátstvom, ktoré tu bolo nadmieru rozšírené. Niekedy býva toto územie nazývané pirátskym pobrežím. Briti začlenili územia v roku 1892 do protektorátu Zmluvný Omán, pričom každý emirát mal svojho vládcu. Po nájdení ropy v roku 1958 sa Dubaj stal záujmovým územím Francúzska. Proti cudziemu kapitálu sa emiráty v roku 1968 spojili a po dohode o nezávislosti a spolupráci začali prosperovať. Spojené arabské emiráty (SAE) vznikli roku 1971 po odchode britských vojsk, zostávajúce dva emiráty, Bahrajn a Katar, sa k SAE nepridali a vyhlásili svoj vlastný samostatný štát. SAE udržiavajú úzke vzťahy s Britmi a vychádza mierovo so svojimi susedmi. SAE stáli na strane spojencov pri operácii Púštna búrka v roku 1990. 
Všetky emiráty tvoriace SAE sú absolutistické monarchie, iba emirát hlavného mesta Abú Zabí má ústavu. Vládcovia emirátov sú členmi Najvyššej rady a emirovia volia spomedzi seba prezidenta a viceprezidenta federácie a menujú štvorčlenný poradný orgán. Parlament emirátov sa schádza raz ročne a schvaľuje federálne zákony, rad vyhlášok a najmä tradičných zvyklostí zostáva v jednotlivých emirátoch odlišná.

Obyvateľstvo

Občania SAE tvoria len asi 20% obyvateľstva, (z toho 70% Arabi). Islam vyznáva 96% z nich, z čoho 82% sú sunniti a 18% šiiti. Zvyšok, teda približne 80% obyvateľov tvoria prisťahovalci, predovšetkým z Indie, Pakistanu, Bangladéša a Iránu, ktorí vyznávajú náboženstvo svojich materských krajín, teda predovšetkým Islam a Hinduizmus.
Drvivá väčšina obyvateľov žije na pobreží, z toho 60% obyvateľov len v mestách Abú Dhábí a Dubaj. Cez 95% územia je v podstate ľudoprázdne. K roku 2007 trpelo celkom 19,5% obyvateľov SAE vo veku od 20 do 79 rokov cukrovkou, čím sa dostali na 1. miesto na svete.

Hospodárstvo

Do polovice 19. storočia tu bolo hlavným zdrojom obživy pirátstvo, neskôr lov perál, rýb a obchod s korením. Hospodárstvo zaznamenalo premeny po tom, čo sa tu v roku 1962 začala ťažiť ropa a zemný plyn. Okolo 60% exportu pripadá práve na ropu, vďaka ktorej sa SAE stali jedným z najbohatších štátov sveta. Priemysel je veľmi rozvinutý a vyrába sa cement a hliník, ďalej sa okrem ropy ťaží tiež mramor. Poľnohospodárstvo je zanedbateľné, keďže sa obrába iba asi 0,5% plochy a to buď v oázach alebo na územiach s umelým zavlažovaním. Hlavnou plodinou je palma datľová a 80% potravín a spotrebného tovaru sa musí dovážať.
Krajina má kvalitné cesty, veľké prístavy (Abú Zabí či Dubaj) a štyri medzinárodné letiská. Zdravotníctvo a školstvo (sú tu aj vysoké školy) sú na veľmi vysokej úrovni a sú úplne bezplatné.

Zahraničná politika a vzťahy

V marci 2014 zrušili Spojené arabské emiráty vízovú povinnosť pre občanov 12 krajín EU.